  Майя Бывальцева 20-тӥ южтолэзе Ижкарын «Арлэн дышетӥсез» элькун вожвылъяськонлэн валтӥсь люкетэз кутске, конкурс арлы одӥг пол радъяське. Улосвылысь устоез дышетӥсь нимез басьтон но Удмуртилэсь данзэ огъяросси люкетын утён понна каръёсысь но ёросъёсысь 40 дышетӥсьёс вожвылъяськозы. Со сярысь ивортэ элькунысь дышетонъя но тодосъя министерстволэн пресс-службаез. Конкурсэз сӥё-дано усьтон но вожвылъяськонлэн валтӥсь люкетъёсыз Ижкарысь 80 номеро школаын кутскозы. Таяз арын тямыс ӧръёс чакламын: дышетӥсь-мастер визьнодась нимысьтыз дышетонъя педагог кутскись дышетӥсь ӧнер дышетсконниысь педагог вожатой ватсаса тодон-валан сётонъя дышетӥсь дышетонын азьветлӥсь. Удмуртиысь арлэн дышетӥсезлэн нимыз тодмо луоз 23-тӥ южтолэзе вожвылъяськонэз сӥё-дано ворсан ужрадын, со Йӧскалык театрын ортчоз. «Арлэн дышетӥсез» элькун вожвылъяськонэ пыриськон понна куриськонъёсты кутон толшоре кутскиз. Нырысетӥ люкетаз, кудӥз заочной амалэн ортчытӥське, 196 адями пыриськиз. Радъясьёслэн верамзыя, конкурсын асьсэды эскерыны мылкыд карисьёс арысь аре тросгес луо. 2016-тӥ арын, кылсярысь, соос 129 гинэ вал. Тужгес трос куриськонъёс пусъемын вал «Дышетӥсь-мастер» ӧрын. Радъясьёс ивортэмъя, тужгес егитэзлы вожвылъяськонэ пыриськисьлы 22 арес, тужгес арлыдоезлы — 56. Тодэ вайытом, кылем арын шуркынмонэ Ижкарын «Анай кылъя устоез дышетӥсь» вожвылъяськонлэн элькун люкетэз ортчиз. Тужгес трос люкам баллъёсъя вормисе Дэри ёросысь Лудорвай гуртысь Совето Союзлэн Героез А. М. Лушников нимо школаысь удмурт кылъя но литературая дышетӥсь Надежда Мерзлякова потӥз. Нош Сьӧлта ёросысь Выль Мӧнья шоръёзо школаысь удмурт кылъя но литературая дышетӥсь Светлана Хлебова «Анай кылъя, со пӧлын ӟуч кылъя, дышетӥсьёслэн огъяросси мастер-классы-2017» конкурслэн «Учитель-мастер» номинацияз устоез луиз. Вожвылъяськон Москваын кылем арын шуркынмонэ ортчиз, отчы быдэс кунысь анай кылъя 41 дышетӥсьёс пыриськизы. Тегъёс: Дышетон Ижкар Удмуртия вожвылъяськон дышетӥсьёс  